
A pénzügyőr tisztképzés rendszerének megújítása – a tisztjelölti szolgálati jogviszony

Kulcsszavak: Pénzügyőr; jogviszony
A XXI. század két kihívással állította szembe a rendészeti szerveket, melyek egyrészt a megfelelő utánpótlás biztosítására, másrészt pedig a felvételt nyert személyek pályán tartására irányulnak. A kialakult helyzetet alapvetően a kedvezőtlen demográfiai változások okozzák, melyek a rendészeti felsőoktatás hallgatói utánpótlása tekintetében is tetten érhetők. Ezen túl szembe kell nézni az új generáció sajátos tulajdonságaival és igényeivel.
A jogalkotó felismerve a problémát 2016-os őszi félévtől bevezette a tisztjelölti jogállást, mely új alapokra helyezte a hallgatók jogviszonyát, ezzel egy sajátos átmenetet képezett a hallgatói és a hivatásos szolgálati jogviszony között. A pénzügyőrök tekintetében 2022-ben újraszabályozták a tisztjelölti jogviszonyt, melynek legfőbb újdonságai: ösztöndíj helyett illetmény folyósítása, illetve az, hogy a korábbi 8 éves, szervezetnél kötelezően letöltendő időt 10 évre emelték.
Dolgozatomban arra kerestem a választ, hogy a meghozott intézkedéseknek van-e motiváló ereje a pénzügyőr képzés tekintetében, illetve milyen kihívásokkal találkozik a rendészeti képzés, amikor a pénzügyőr utánpótlásról beszélünk. Előfeltevésem az volt, hogy önmagában a tisztjelöltekre vonatkozó szabályozók, illetve ezek változásai nem képesek megoldani a pénzügyőr utánpótlás problémáját.
Egy kvalitatív kutatás során elemeztem az adatokat. Kutatásom részben győzött meg arról, hogy az általam fontosnak vélt szempontok mentén kiértékelt eredmények pontos képet adnak az említett intézkedések hatékonyságáról. A probléma sokkal összetettebb, minthogy csupán jogi aktussal, jogállás-változással megoldhatóvá válna, gondolok itt a generációk közti különbségekre, feszültségekre, a szervezet rugalmatlanságára, az oktatás elméleti jellegére. „Az új generáció NAV felé orientálása, beillesztése és hosszú távú megtartása a rendészeti felsőoktatási intézmény és a munkáltató közös célja, amely feltételezi a szoros együttműködést, összefogást, egymás segítését, támogatását és a közös gondolkodást.”

